ఈ ప్రాజెక్టును 2004 మార్చిలో ఎరిక్ ముల్లర్ ప్రతిపాదించాడు. 2004 సెప్టెంబరు 7 న దీన్ని ప్రారంభించారు. కామన్స్ సృష్టించటానికి ముందు ఒకే ఫైలును వివిధ వికీమీడియా ప్రాజెక్టుల లోకి విడివిడిగా అప్‌లోడ్ చేయాల్సి ఉండేది. ఇలా వివిధ ప్రాజెక్టులు, వివిధ భాషల్లో ఒకే పనిని మళ్ళీ మళ్ళీ చెయ్యడాన్ని తగ్గించడమే ఈ కేంద్ర ఖజానాను స్థాపించడం వెనుక ఉన్న ప్రధానమైన ప్రేరణ. 

వికీమీడియా కామన్స్ లక్ష్యం - "స్వేచ్ఛా లైసెన్సుతో, విద్యా విషయక మీడియా కంటెంటును సార్వజనికంగా అందుబాటులోకి తెచ్చే, వికీమీడియా ఫౌండేషన్ వారి వివిధ ప్రాజెక్టులకు ఉమ్మడి ఖజానాగా పనిచేసే" మీడియా ఖజానాను తయారుచెయ్యడం. ఇక్కడ "విద్య" అనే పదాన్ని "జ్ఞానాన్ని అందించడం -బోధనాత్మకంగా గానీ సమాచారం కోసం గానీ" అనే విస్తృత అర్ధంలో వాడారు. 

చాలా వికీమీడియా ప్రాజెక్టులు ఇప్పటికీ ఇతర ప్రాజెక్టులకు, భాషలకు అందుబాటులో ఉండని స్థానిక అప్‌లోడ్‌లను అనుమతిస్తున్నాయి. అయితే ప్రధానంగా, కామన్స్ కాపీహక్కుల విధానం ప్రకారం అనుమతించని, స్థానిక ప్రాజెక్ట్ విధానాలు అనుమతించే సముచిత వినియోగం క్రింద అప్‌లోడు చేసేందుకు ఈ పద్ధతిని వాడుతారు. సముచిత వినియోగం క్రింద, ఉచితం-కాని లైసెన్సుల క్రింద, ఫైళ్ల వాణిజ్య వినియోగాన్ని పరిమితం చేసే లైసెన్సుల క్రింద, వ్యుత్పన్న కృతులను అనుమతించని లైసెన్స్‌ల క్రిందా అప్‌లోడ్‌లు చేసేందుకు వికీమీడియా కామన్స్ అనుమతించదు. ఈ కారణంగా, వికీమీడియా కామన్స్ ఎల్లప్పుడూ స్వేచ్ఛా లైసెన్సు పొందిన మీడియానే హోస్టు చేస్తుంది. కాపీహక్కుల ఉల్లంఘించే ఫైళ్ళను తొలగిస్తుంది. క్రియేటివ్ కామన్స్ అట్రిబ్యూషన్ అండ్ అట్రిబ్యూషన్ / షేర్‌అలైక్ లైసెన్స్‌లు, ఇతర ఉచిత కంటెంట్, ఉచిత సాఫ్ట్‌వేర్ లైసెన్స్‌లు, పబ్లిక్ డొమైన్ ఆమోదయోగ్యమైన లైసెన్సుల్లో ఉన్నాయి. 

కామన్స్ అప్రమేయ భాష ఇంగ్లీషు. కానీ నమోదైన వాడుకరులు అందుబాటులో ఉన్న ఇతర ఇంటర్‌ఫేసు అనువాదాలను ఉపయోగించుకోవచ్చు. చాలా కంటెంట్ పేజీలు, ప్రత్యేకించి పాలసీ పేజీలు, పోర్టల్స్ కూడా వివిధ భాషలలోకి అనువదించారు. మీడియావికీ వర్గ వ్యవస్థను ఉపయోగించి, వికీమీడియా కామన్స్ లోని ఫైళ్ళను వర్గీకరించారు. దీనికి తోడు, అవి సందర్భోచిత గ్యాలరీ పేజీలలో సమీకరించబడి ఉంటాయి కూడా. ఈ ప్రాజెక్టును తొలుత ఉచిత పాఠ్యం (టెక్స్టు) ఫైళ్ళ కోసం కూడా ఉద్దేశించినప్పటికీ, వాటిని వికీసోర్స్ అనే సోదర ప్రాజెక్టులో అందిస్తున్నారు. 

చరిత్ర
ఉపయోగితలు
వివాదాస్పద కంటెంటు
కంటెంట్ గణాంకాలు